Gedagte vir die dag: Wees bly saam met dié wat bly is | Maroela Media
Wees bly saam met dié wat bly is. (Rom 12:15)
Weereens is dit maklik om bly te wees as daar vreugdevolle dinge met ons gebeur. Ons vier die huwelik van ons kinders met groot vreugde en ons straal by die geboorte van ons kleinkinders. Dis vir ons heerlik om te hoor dat ons man bevordering by die werk gekry het; dat ons kinders hulle eksamen met vlieënde vaandels geslaag het. Maar dis nogal moeiliker as een van jou kollegas die bevordering kry wat jy verwag het, of as iemand wat saam met jou werk se kind baie beter as joune in die eksamen presteer het. Dis moeilik om saam met daardie persone bly te wees en hulle uit jou hart uit geluk te wens.
Paulus se opdrag om bly te wees saam met dié wat bly is, druis soos al die ander opdragte in Romeine 12 in teen ons natuurlike, selfsugtige geaardheid. Die enigste manier hoe ons werklik gewillig sal wees om spontaan in ander mense se vreugde te deel is wanneer ons uit ons hart uit vir hulle begin omgee en hulle sal lief kry met dieselfde onselfsugtige liefde waarmee Jesus ons liefhet.
En dit, helaas, is onmoontlik. Maar die Heilige Gees wat in jou woon, kan jou help om dit reg te kry. Vra sommer nou dat Hy dit sal doen en begin dan dadelik om ander mense te verseker dat jy saam met hulle bly is wanneer daar iets opwindends met hulle gebeur.
Here, maak dit asseblief vir my moontlik om ander mense só lief te kry dat ek werklik bly sal wees saam met dié wat bly is. Amen
Ek geniet alle artikels in Maroela – waar was jy al die jare?